Talba għall-għajnuna u l-maħfra Ta' David. Lejk jien nerfa' ruħi, Mulej, Alla tiegħi. Fik jien nittama, ma jkollix għax nitħawwad; ma jifirħux l-għedewwa tiegħi minħabba fija. Kull min jittama fik ma jkollux għax jitħawwad; jitħawwad min malajr jonqsok mill-kelma. Triqatek, Mulej, għarrafni, il-mogħdijiet tiegħek għallimni. Mexxini fis-sewwa tiegħek u għallimni, għax int Alla tas-salvazzjoni tiegħi. Għalik nixxennaq il-jum kollu. Ftakar fil-ħniena u t-tjieba tiegħek, għax huma minn dejjem, Mulej. Tiftakarx fil-ħtijiet u d-dnubiet ta' żgħożiti: inti tajjeb, Mulej; ftakar fija skont it-tjieba tiegħek. Tajjeb u sewwa l-Mulej; għalhekk juri triqtu lill-ħatja. Imexxi l-imsejkna fis-sewwa, jgħallem lill-fqajrin it-triq tiegħu. Il-mogħdijiet tal-Mulej kollhom tjieba u fedeltà għal min iħares il-patt u l-liġijiet tiegħu. Minħabba l-isem tiegħek, Mulej, aħfirli ħżuniti, kbira kemm hi kbira. Min hu dak li għandu l-biża' tal-Mulej? Lilu hu juri t-triq li għandu jagħżel. Fil-ġid hu jgħammar, uliedu jiksbu l-art. Midħla l-Mulej ta' dawk li jibżgħu minnu, lilhom jgħarraf il-patt tiegħu. Għajnejja dejjem fil-Mulej, għax hu mix-xbiek jaqlagħli riġlejja. Dur lejja u kun twajjeb miegħi, għax jiena fqajjar u waħdi. Serraħli qalbi mid-dwejjaq, min-niket tiegħi eħlisni. Ara n-niket u d-diqa tiegħi, u aħfirli ħtijieti kollha. Ara kemm kotru l-għedewwa tiegħi, x'mibegħda qawwija għandhom għalija. Ħarisli ħajti u eħlisni; la nistkenn fik, m'għandix għax ninfixel. Is-sewwa u d-dritt iħarsuni, għax jien fik ittamajt. Eħles, o Alla, lil Iżrael, mid-dwejjaq tiegħu kollha!